Riżoluzzjoni tal-Parlament Ewropew tas-26 ta' April 2007 dwar is-sitwazzjoni tan-nisa b'diżabilitajiet fl-Unjoni Ewropea (2006/2277(INI))



Official Journal 074 E , 20/03/2008 P. 0742 - 0747



P6_TA(2007)0160 Is-sitwazzjoni tan-nisa b'diżabilità fl-UE Riżoluzzjoni tal-Parlament Ewropew tas- 26 ta' April 2007 dwar is-sitwazzjoni tan-nisa b'diżabilitajiet fl-Unjoni Ewropea (2006/2277(INI)) Il-Parlament Ewropew, - wara li kkunsidra l-Konvenzjoni dwar id-Drittijiet tal-Persuni b'Diżabilitajiet adottata fit- 13 ta' Diċembru 2006 mill-Assemblea Ġenerali tan-Nazzjonijiet Uniti, - wara li kkunsidra l-Manifest tan-Nisa b'Diżabilità fl-Ewropa adottat fit- 22 ta' Frar 1997 mill-Forum Ewropew tad-Diżabilitajiet, - wara li kkunsidra l-Karta tad-Drittijiet Fundamentali ta' l-Unjoni Ewropea [1], - wara li kkunsidra s-Sena Ewropea għal Opportunitajiet Indaqs (2007), - wara li kkunsidra l-Artikolu 13 tat-Trattat li jistabbilixxi l-Komunitajiet Ewropej, - wara li kkunsidra l-Komunikazzjoni tal-Kummissjoni bit-titlu "Opportunitajiet Indaqs għall-Persuni b'-Diżabilitajiet: Pjan ta' Azzjoni Ewropew" (COM(2003)0650), - wara li kkunsidra l-Artikolu 45 tar-Regoli ta' Proċedura tiegħu, - wara li kkunsidra r-rapport tal-Kumitat għad-Drittijiet tan-Nisa u l-Ugwaljanza bejn is Sessi (A6-0075/2007), A. billi l-Konvenzjoni tan-Nazzjonijiet Uniti dwar id-Drittijiet tal-Persuni b'Diżabilità (il-Konvenjoni) tirrikonoxxi li n-nisa u l-bniet b'diżabilità normalment huma iktar esposti għar-riskju, fid-dar u barra middar, ta' vjolenza, korriment u abbużi, abbandun jew trattament traskurat, maltrattament jew sfruttament, B. billi l-Konvenzjoni tenfasizza wkoll il-ħtieġa li tiġi inkorporata il-perspettiva ta' l-ugwaljanza bejn is-sessi fl-isforzi kollha għall-promozzjoni tat-tgawdija sħiħa tad-drittijiet tal-bniedem u tal-libertajiet fundamentali mill-persuni b'diżabilitajiet, C. billi l-Konvenzjoni tirrikonoxxi d-dritt tal-persuni kollha b'diżabilitajiet, u li għandhom biżżejjed età biex jiżżewġu, li jiżżewġu u jibdew familja, D. billi madwar 80 % tan-nisa b'diżabilitajiet huma vittmi ta' vjolenza psikoloġika u fiżika u billi r-riskju ta' vjolenza sesswali hu akbar għal dawn in-nisa milli għal oħrajn; billi fil-ħajja tan-nisa b'diżabilità l-vjolenza mhix biss fenomenu frekwenti f'ħajjithom, imma hija ġieli l-oriġini innifisha tad-diżabilità tagħhom, E. billi l-persuni b'diżabilitajiet jikkostitwixxu grupp ta' popolazzjoni diversifikat, u billi l-azzjonijiet maħsuba biex jappoġġawhom għandhom iqisu kemm id-diversità kif ukoll il-fatt li xi gruppi, bħan-nisa b'diżabilità, iħabbtu wiċċhom ma diffikultajiet addizzjonali u ma' aktar minn tip wieħed ta' diskriminazzjoni, F. billi, skond riċerka li twettqet fl-Istati Membri, huma b'mod partikulari l-ommijiet ta' tfal b'disabilita' li jieħdu passi (mediċi, edukattivi, amministrattivi, eċċ.) bil-għan li jidentifikaw id-diżabilità ta' uliedhom u li jsibu l-aħjar soluzzjonijiet biex jindirizzawha, G. billi r-responsabbiltà għal persuni b'diżabilità u dipendenti s-soltu jeħduha fuqhom in-nisa u dan ifisser, f'ċerti każi fejn m'hemmx faċilitajiet xierqa ta' kura, li jkollhom jitilqu mis-suq tax-xogħol, H. billi kemm l-istituzzjonijiet ta' l-UE kif ukoll l-awtoritajiet nazzjonali u reġjonali ta' l-Istati Membri jridu jieħdu azzjoni bl-għan li jiżguraw li l-ugwaljanza għal kulħadd tkun awtentika u effettiva, u billi jkun xieraq li s-Sena ta' l-Opportunitajiet Indaqs għal Kulħadd (2007) isservi ta' katalista għal dan, I. billi n-nisa b'diżabilitajiet isofru minn aktar minn tip wieħed ta' diskriminazzjoni minħabba s-sess, irrazza, l-infermità u d-diżabilità tagħhom u billi huma aktar fir-riskju tal-faqar u l-esklużjoni soċjali, J. billi t-trattament indaqs tan-nisa b'diżabilitajiet u ta' l-ommijiet ta' ulied b'diżabilitajiet huwa dritt talbniedem fundamentali u obbligu etiku, 1. Jistieden lill-Kummissjoni u lill-Istati Membri biex jiggarantixxu t-tneħħija ta' l-ixkiel u l-ostakli eżistenti, inkluż l-ixkiel arkitettoniku, sabiex tinħoloq ugwaljanza ta' drittijiet u opportunitajiet għan-nisa u lbniet b'diżabilitajiet f'dak li għandu x'jaqsam mal-parteċipazzjoni fil-ħajja familjari, politika, kulturali soċjali u professjonali, b'mod partikolari permezz ta' implimentazzjoni aħjar tal-leġiżlazzjoni Komunitarja kontra ddiskriminazzjoni u favur l-ugwaljanza bejn is-sessi u permezz ta użu aħjar ta' l-opportunitajiet ipprovduti mill-programmi Komunitarji rilevanti u mill-Fond Soċjali Ewropew; 2. Jistieden lill-Istati Membri biex iqisu b'mod sħiħ il-ħtiġijiet tal-persuni b'diżabilitajiet u l-ħtiġijiet speċifiċi tan-nisa fil-politiki nazzjonali, reġjonali u lokali kollha, partikularment dawk li jirrigwardjaw l-ippjanar urban, l-edukazzjoni, ix-xogħol, l-akkomodazzjoni, it-trasport, is-saħħa u s-servizzi soċjali; 3. Jitlob lill-Kummissjoni u lill-Istati Membri biex jadottaw u jimplimentaw il-miżuri meħtieġa sabiex jappoġġaw lin-nisa b'diżabilitajiet sabiex ikunu jistgħu jimxu 'l quddiem f'dawk l-oqsma tal-ħajja soċjali, professjonali, kulturali u politika li fihom għadhom m'humiex rappreżentati biżżejjed; 4. Jistieden lill-gvernijiet nazzjonali u reġjonali biex jippromwovu u jiffinanzjaw, b'riżorsi xierqa, b'politiki innovattivi u b'servizzi li jindirizzaw is-sessi u d-diżabilità, b'mod partikulari rigward l-assitenza personali, ilmobilità, is-saħħa, l-edukazzjoni, it-taħriġ, it-tagħlim tul il-ħajja, ix-xogħol, il-ħajja indipendenti u s-sigurtà soċjali; 5. Jistieden lill-Kummissjoni u lill-Istati Membri biex jimplimentaw leġiżlazzjoni u politiki effettivi li jiffokaw fuq in-nisa u t-tfal, li jiżguraw li każi ta' sfruttament, vjolenza u abbuż sesswali kontra persuni b'diżabilitajiet — fil-post fejn ikunu joqogħdu jew barra minnu — jiġu identifikati u investigati u, fejn ikun xieraq, jittieħdu passi bil-liġi; jissuġġerixxi li, f'dak il-kuntest, tingħata attenzjoni partikulari lin-nisa b'diżabilitajiet li d-diżabilità tagħhom ma tkunx tħallihom jirrappreżentaw lilhom infushom, u li jitfasslu miżuri preventivi sabiex tiġi eliminata kull differenza f'dak li għandu x'jaqsam mad-dritt tan-nisa b'disabilita' u dak ta' nisa oħra rigward l-integrita' fiżika personali u l-espressjoni sesswali tagħhom; 6. Jiddeplora l-fatt li huwa tliet darbiet aktar probabbli għan-nisa b'diżabilitajiet li jisfaw vittmi tal-vjolenza milli għan-nisa mingħajr diżabilitajiet, u għaldaqstant jagħmel stedina biex il-Programm Daphne jintuża wkoll biex tiġi miġġielda vjolenza ta' dan it-tip; 7. Jenfasizza l-importanza li tiġi miġġielda b'mod attiv is-segregazzjoni mit-tfulija 'l quddiem tan-nies b'diżabilitajiet; 8. Jistieden lill-Kummissjoni u lill-Istati Membri biex jippromwovu l-proġetti pilota u l-proċeduri ppruvati u misjuba tajbin għal stabbilimenti integrattivi mill-kindergarten, l-iskola u t-taħriġ sal-ħajja professjonali; 9. Jisħaq fuq il-ħtieġa li l-Unjoni Ewropea tieħu l-passi kollha possibbli, inkluża azzjoni leġiżlattiva, biex tintegra s-sistema ta' għajnuna u tagħmel disponibbli aktar finanzjament għan-nisa u t-tfal b'diżabilitajiet; 10. Jistieden lill-Istati Membri biex jindirizzaw in-nuqqas ta' sanita' adatta għan-nisa b'diżabilitajiet billi jipprovdu staff mediku speċjalizzat u infrastrutturi xierqa; 11. Jistieden lill-Kummissjoni biex, flimkien ma' l-awtoritajiet nazzjonali kompetenti, tinvestiga l-problemi partikulari rigward l-assistenza tas-saħħa u dik medika li jiltaqgħu magħhom in-nisa b'diżabilitajiet, b'attenzjoni fuq il-prevenzjoni u t-tagħrif; 12. Iqis li hemm relazzjoni bejn li wieħed ikollu diżabilità u livell aktar baxx ta' studju milħuq u rriperkussjonijiet ta' dan aktar tard fir-rati tax-xogħol fost il-persuni b'diżabilità; 13. Jesprimi t-tħassib tiegħu dwar il-fatt li n-nisa b'diżabilitajiet jilħqu livelli ta' studju aktar baxxi, u li għalhekk ikollhom aktar problemi biex jiksbu aċċess għas-suq tax-xogħol, biex jibqgħu fih u biex jiġu promossi fih; jenfasizza li l-persuni b'diżabilità għandu jkollhom l-istess possibilitajiet li jistudjaw u d-dritt ta' aċċess għas-suq tax-xogħol bl-għan li jkunu jistgħu jappoġġaw lilhom infushom; huwa tal-fehma li jkun xieraq li n-nisa u l-bniet b'diżabilitajiet ikunu wkoll inkuraġġiti biex ifittxu l-edukazzjoni u x-xogħol fuq ilbażi tar-riżorsi u l-interessi tagħhom aktar milli fuq il-bażi tan-nuqqasijiet tagħhom; 14. Jistieden lill-Kummissjoni u lill-Istati Membri biex irawwmu l-implimentazzjoni tal-prinċipju ta' laċċess universali fejn jidħlu l-ambjent, il-prodotti u s-servizzi, sabiex in-nisa b'diżabilitajiet ikunu jistgħu jgawdu mill-akbar awtonomija possibbli; 15. Jistieden lill-Kummissjoni u lill-Istati Membri biex, minħabba l-fatt li f'bosta sitwazzjonijiet il-faċilitajiet tat-Teknoloġiji ta' l-Informatika u tal-Komunikazzjoni (ITC) huma strument fundamentali għall-integrazzjoni tal-persuni b'diżabilità, ifasslu miżuri xierqa sabiex tiġi eliminata d-distinzjoni diġitali bejn is-sessi, sabiex in-nisa b'diżabilitajiet ikunu jistgħu jkollhom aċċess għall-faċilitajiet ta' l-ITC u jibbenefikaw minnhom b'kundizzjonijiet daqs dawk ta' l-irġiel; 16. Jemmen li, bil-ħsieb li jitjieb l-aċċess għas-suq tax-xogħol għall-persuni b'diżabilitajiet, biex ikunu jistgħu jsiru aktar attivi u biex jiżviluppaw il-kapaċitajiet tagħhom, ikun xieraq li jsir użu mill-inċentivi kollha possibbli, inklużi l-inċentivi tat-taxxa, sabiex dawk li jħaddmu jitħeġġu sabiex jimpjegaw persuni b'diżabilitajiet u biex jadattaw il-ħinijiet tax-xogħol skond il-ħtiġijiet tal-ġenituri li jkunu qed irabbu tfal b'diżabilitajiet; 17. Jistieden lill-Kummissjoni u lill-Istati Membri biex, fl-isforzi tagħhom biex iżidu t-tħaddim ta' nisa b'diżabilitajiet, ma jħallux li ssir diskriminazzjoni minn min iħaddem b'konnessjoni ma' l-impjieg ta' nisa b'diżabilitajiet; 18. Jitlob lill-Kummissjoni u lill-Istati Membri biex jintroduċu il-prinċipju ta' "flessibilità" fl-oqsma marbuta mad-diżabilità, peress li kull persuna b'diżabilità jkollha bżonnijiet differenti, sabiex, f'komunità b'diversitajiet ta' ċittadini l-għajnuniet ikunu jistgħu jiġu adattati għal kull sitwazzjoni individwali; 19. Iqis li l-miżuri maħluqa jkunu mmirati lejn integrazzjoni ikbar; 20. Ifakkar li huma n-nisa li, fil-biċċa l-kbira tal-każi, jieħdu ħsieb in-nies b'diżabilitajiet, u għalhekk huwa tal-fehma li huwa neċessarju li jiġu żviluppati miżuri sabiex jinħoloq għarfien soċjali bil-għan li jiġi żgurat li anki l-irġiel ikunu mdaħħla f'dan ix-xogħol; 21. Jistieden lill-Kummissjoni u lill-Istati Membri biex ifittxu li r-responsabbiltà li wieħed jieħu ħsieb ilpersuni b'diżabilitajiet u dik għall-parteċipazzjoni tagħhom, jagħmluha responsabbiltà tas-soċjetà kollha kemm hi aktar milli tal-familji tal-persuni kkonċernati u biex iqisu, meta jfasslu l-politiki, id-dedikazzjoni partikulari tan-nisa li huma responsabbli minn persuni b'diżabilitajiet, u s-sitwazzjoni tal-persuni, ta' spiss ilqraba, li jieħdu responsabbiltà għall-persuni b'diżabilitajiet; huwa tal-fehma li huwa importanti li wieħed jenfasizza l-fatt li dan ix-xogħol prinċipalment jagħmluh in-nisa u li għaldaqstant in-nisa huma affettwati b'mod partikulari mit-tnaqqis fis-servizzi ta' l-assistenza pubblika, kemm bħala persuni mħallsin biex jieħdu ħsieb ħaddieħor kif ukoll bħala qraba; 22. Jitlob lill-Kummissjoni u lill-Istati Membri biex ifasslu l-miżuri meħtieġa biex tingħata assistenza lixxogħol tal-familji u l-organizzazzjonijiet li jgħinu kemm lil persuni b'diżabilitajiet kif ukoll lill-familji tagħhom; 23. Huwa tal-fehma li hu neċessarju li jitressqu proposti dwar modi kif jiġu stabbiliti diversi miżuri ta' appoġġ sabiex kemm il-persuni b'diżabilitajiet kif ukoll il-familji tagħhom ikunu jistgħu jkollhom ħajja normali bħall-persuni mingħajr diżabilitajiet u l-familji tagħhom, kif ukoll miżuri ta' appoġġ għal dawk — spiss qraba — li jieħdu fuq spallejhom ir-responsabbiltà ekonomika u soċjali għal persuni b'diżabilitajiet, li għalihom ta' spiss jiddedikaw ħinhom kollu, responsabilità li tiżolahom u teħtieġ appoġġ fuq diversi livelli; jinnota li, kif inhuma l-affarijiet bħalissa, in-nisa jġorru parti kbira minn tali responsabiltajiet, kemm dawk imħallsa kif ukoll dawk li m'humiex; huwa tal-fehma li huwa evidenti minnu nnifsu li dan m'hux xogħol li primarjament għandu jsir minn sess jew ieħor u li jkun xieraq li l-idea li din hija responsabbiltà tan-nisa tiġi miġġielda b'mod attiv; 24. Jipproponi li l-Istati Membri jarmonizzaw ir-regolamenti muniċipali li jirregolaw l-ipparkjar għaddiżabbli u li jikkunsidraw li jnaqqsu n-nollijiet tat-trasport għal dawk li jkunu qed jakkumpanjaw lil persuni diżabbli; 25. Hu tal-fehma li wieħed mill-għanijiet prinċipali li l-Unjoni Ewropea għandha timmira li tilħaq huwa ttitjib fil-kwalità tal-ħajja tal-persuni b'diżabilità u tal-familji tagħhom u l-integrazzjoni sħiħa tagħhom fissoċjetà; 26. Jisħaq fuq il-ħtieġa li fil-media tissaħħaħ il-viżibilità tan-nisa b'diżabilitajiet u tittejjeb l-impressjoni li tingħata dwarhom, u dan iwassal biex il-pubbliku ġenerali jsir jaf aktar dwar il-ħajja ta' kuljum tagħhom u jingħatawlhom opportunitajiet akbar biex jesprimu lilhom infushom u jieħdu sehem fil-ħajja soċjali u politika; 27. Jisħaq fuq kemm hu importanti li l-Istati Membri jirrikonoxxu d-dritt evidenti minnu nnifsu tan-nisa b'diżabilitajiet għall-espressjoni sesswali tagħhom infushom u d-dritt tagħhom li jibdew familja; 28. Jistieden lill-Kummissjoni u lill-Istati Membri biex jagħmlu leġiżlazzjoni li tiżgura ħajja indipendenti għan-nisa u l-irġiel b'diżabilità, b'mod li wieħed jirrikonoxxi li din hija dritt fundamentali li jrid jiġi rrispettat; 29. Jistieden lill-Kummissjoni u lill-Istati Membri biex jiżguraw li t-tfal, iż-żgħażagħ u l-adulti b'diżabilitajiet japprofittaw mill-kondizzjonijiet neċessarji għall-indipendendenza u d-determinazzjoni awtonoma tagħhom u biex, filwaqt li jagħmlu dan, jiddedikaw attenzjoni speċjali għall-kwistjonijiet dwar l-ugwaljanza; 30. Jirrikonoxxi li, anki fir-rigward ta' servizzi dwar il-ħajja indipendenti u servizzi tas-saħħa eżistenti, innisa b'diżabilità jesperjenzaw diskriminazzjoni fejn jidħol l-aċċess; 31. Jenfasizza l-irwol ta' l-edukazzjoni tat-tfal subien u bniet fil-bini tas-soċjetà tal-ġejjieni, u jenfasizza li għandhom isiru sforzi biex tkun immirata biex tiżgura li d-diżabilità ma xxekkilhomx milli jipparteċipaw fissoċjetà bl-istess drittijiet u opportunitajiet, sabiex titħeġġeġ klima ta' koperazzjoni, integrazzjoni, u tqajjim ta' kuxjenza dwar id-diżabilità fl-iskejjel, peress li din ta' l-aħħar hi għodda indispensabbli biex issir realtà; 32. Jisħaq fuq l-irwol importanti ta' l-organizzazzjonijiet mhux governattivi li jaħdmu man-nisa b'diżabilitajiet u jistieden lill-Kummissjoni u lill-Istati Membri biex jgħinuhom; 33. Jenfasizza l-ħtieġa li tinġabar "data" reċenti kklassifikata skond is-sessi dwar is-suġġett tad-diżabilità u li ssir riċerka li tuża l-indikaturi tas-sessi sabiex tiskopri s-sitwazzjoni reali tan-nisa u l-bniet b'diżabilitajiet; 34. Jisħaq fuq il-ħtieġa li tiġi ggarantita l-assistenza għas-saħħa riproduttiva tan-nisa b'diżabilitajiet, b'mod li jingħata kas ta' aspetti bħall-ippjanar tal-familja, is-servizzi tas-saħħa u l-informazzjoni dwar il-maternità, sabiex ikunu kapaċi jistabbilixxu relazzjonijiet li jkunu ġusti, responsabbli u sodisfaċenti; 35. Huwa tal-fehma li jkun xieraq li l-politika ta' l-UE tagħti lill-organizzazzjonijiet ta' min iħaddem, lill- "unions" tal-ħaddiema u lill-organizzazzjonijiet mhux governattivi aktar inkuraġġiment biex ifasslu mezzi aktar effettivi biex jassistu lill-persuni b'diżabilitajiet; 36. Jistieden lill-Kummissjoni biex tiffaċilita l-ħolqien ta' network għan-nisa b'diżabilitajiet madwar l- Unjoni Ewropea u fil-pajjiżi kandidati, b'mod li tippermetti l-iskambju ta' l-aħjar prassi, il-bini tal-kapaċità u r-responsabilizzazzjoni; 37. Jenfasizza l-ħtieġa għal aċċess tan-nisa b'diżabilitajiet għall-medja awdjoviżiva ġdida; 38. Ifakkar lill-Kummissjoni li għarfien fil-fond ta' din il-kwistjoni u tal-"mudell soċjali għad-diżabilità", msejjes fuq ix-xkiel soċjali kuntrarjament għall-"approċċ mediku għad-diżabilità" li jillimita ruħu biss għallaspetti mediċi tad-diżabilità, jikkostitwixxi bażi xierqa biex jiġu provduti soluzzjonijiet, servizzi u appoġġ, biex jitfasslu politiċi, biex jiġu attribwiti riżorsi u biex titkejjel l-inċidenza tal-politiki fuq il-qagħda tal-persuni b'diżabilità; 39. Ifakkar lill-Istati Membri li l-kollaborazzjoni tagħhom biex tkun avvanzata u mtejba l-qagħda tan-nisa u l-bniet li jbatu minn kwalunkwe tip ta' diżabilità għandha importanza fundamentali; 40. Jistieden lill-Istati Membri biex jippromwovu l-inizjattivi taċ-ċittadini li jkunu mmirati biex jgħinu lil dawk li għandhom diżabilitajiet; 41. Ifakkar fl-importanza ta' l-imsieħba soċjali, tan-negozju u tas-soċjetà ċivili, u b'mod partikulari ta' lorganizzazzjonijiet tan-nisa u tal-ġenituri tat-tfal b'diżabilità fil-promozzjoni ta' l-opportunitajiet indaqs u laċċess għax-xogħol u t-taħriġ tul il-ħajja għal persuni b'diżabilitajiet, b'attenzjoni xierqa lejn il-ħtiġijiet speċjali tagħhom; 42. Jirrikonoxxi x-xogħol ta' l-assoċjazzjonijiet tal-ġenituri, li normalment jinħolqu u jitmexxew minn ommijiet ta' tfal b'diżabilitajiet, li permezz ta' l-organizzazzjonijiet tagħhom u tas-siti tagħhom fuq l-Internet jiġbru tagħrif (dwar ċentri mediċi speċjalizzati, u dwar regolamenti dwar l-edukazzjoni, is-sigurtà soċjali, eċċ.) li bih jgħinu lil ġenituri oħra u joħolqu l-għarfien fost l-awtoritajiet pubbliċi; 43. Jistieden lill-Istati Membri biex jinfurmaw lill-Parlament Ewropew u lill-Kummissjoni dwar il-qagħda tan-nisa u l-bniet b'diżabilitajiet fuq il-bażi tar-rapporti nazzjonali tagħhom u tal-miżuri adottati bi qbil mal- Konvenzjoni tan-Nazzjonijiet Uniti dwar l-Eliminazzjoni ta' kull forma ta' Diskriminazzjoni kontra n-Nisa; 44. Huwa tal-fehma li jkun xieraq li d-diżabilitajiet jitqiesu bħala fenomenu naturali, li jagħmel parti millħajja ta' kuljum, u mhux devjazzjoni minnha; jinnota li dejjem se jkun hemm ċittadini b'diżabilitajiet u li għaldaqstant huwa evidenti minnu nnifsu li d-diżabilità hija parti integrali mis-soċjetà; 45. Jemmen li għandu jippromvovi hu stess żvilupp u sfruttament akbar tat-teknoloġija u tal-faċilitajiet sabiex jinqerdu l-ambjenti li huma ostili għall-persuni b'dizabilita'; huwa tal-fehma li jkun xieraq li l-ħidma għall-iżvilupp tkun ibbażata fuq il-fatt li l-irġiel u n-nisa kultant ikollhom ħtiġijiet differenti; 46. Jistieden lill-Kummissjoni u lill-Istati Membri biex jippromwovu l-ugwaljanza tal-kundizzjonijiet ta' lgħixien għall-bniet u s-subien u n-nisa u l-irġiel b'diżabilitajiet; 47. Jagħti istruzzjonijiet lill-President tiegħu sabiex jgħaddi din ir-riżoluzzjoni tal-Parlament lill-Kunsill, lill-Kummissjoni, lill-gvernijiet u l-parlamenti ta' l-Istati Membri, lill-Kunsill ta' l-Ewropa u lis-Segretarju Ġenerali tan-Nazzjonijiet Uniti. [1] ĠU C 364, 18.12.2000, p. 1. --------------------------------------------------